HR Službeni list Europske unije L 47/1

ODLUKA KOMISIJE (EU) 2018/229

оd 12. veljače 2018.

o utvrđivanju, u skladu s Direktivom 2000/60/EZ Europskog parlamenta i Vijeća, vrijednosti za klasifikacije sustava praćenja u državama članicama kao rezultat postupka interkalibracije i stavljanju izvan snage Odluke Komisije 2013/480/EU

(priopćeno pod brojem dokumenta C(2018) 696)

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Direktivu 2000/60/EZ Europskog parlamenta i Vijeća od 23. listopada 2000. o uspostavi okvira za djelovanje Zajednice u području vodne politike (1), a posebno Prilog V. odjeljak 1.4.1. točku ix. te Direktive,

budući da:

(1) Direktivom 2000/60/EZ zahtijeva se od država članica da štite, poboljšavaju i obnavljaju sva tijela površinskih voda u cilju postizanja dobrog ekološkog i kemijskog stanja. Nadalje, njome se od država članica zahtijeva da štite i poboljšavaju sva umjetna i znatno promijenjena vodna tijela u cilju postizanja dobrog ekološkog potencijala i dobrog kemijskog stanja.

(2) Kako bi se definirao jedan od glavnih ciljeva zaštite okoliša Direktive 2000/60/EZ, konkretno postizanje dobrog ekološkog stanja, tom se Direktivom predviđa postupak za osiguravanje usporedivosti rezultata biološkog praćenja država članica i njihovih klasifikacija sustava praćenja. Rezultate biološkog praćenja država članica i njihove klasifikacije sustava praćenja treba uspoređivati s pomoću interkalibracijske mreže koja se sastoji od mjesta praćenja u svakoj državi članici i u svakoj ekoregiji Unije. U Direktivi 2000/60/EZ zahtijeva se da države članice prema potrebi prikupe potrebne podatke za mjesta uključena u interkalibracijsku mrežu kako bi se mogla procijeniti usklađenost klasifikacija nacionalnog sustava praćenja s normativnim definicijama iz Priloga V. odjeljka 1.2. Direktive 2000/60/EZ. Kako bi provele postupak interkalibracije, države članice organizirane su u geografske interkalibracijske skupine, koje se sastoje od država članica koje dijele određene tipove vodnih tijela površinskih voda, kako je definirano u odjeljku 2. Priloga Odluci Komisije 2005/646/EZ (2).

(3) U skladu s Direktivom 2000/60/EZ, postupak interkalibracije mora se provoditi na razini bioloških elemenata, uspoređujući rezultate klasifikacije nacionalnih sustava praćenja za svaki biološki element i za svaki zajednički tip vodnog tijela površinske vode između država članica te osiguravajući usklađenost rezultata s normativnim definicijama utvrđenima u Prilogu V. odjeljku 1.2. te Direktive.

(4) Komisija je poduprla tri faze postupka interkalibracije s pomoću Zajedničkog istraživačkog centra. U okviru Zajedničke provedbene strategije Okvirne direktive o vodama pripremljena su četiri dokumenta sa smjernicama (br. 6 (3), 14 (dvije verzije (4)) i 30 (5)) kako bi se olakšao postupak interkalibracije. U njima se navodi pregled ključnih načela postupka interkalibracije i mogućnosti za provođenje tog postupka, uključujući rokove i uvjete izvješćivanja. Isto tako, navodi se postupak za prilagodbu novih ili revidiranih metoda nacionalne klasifikacije u skladu s usklađenom definicijom dobrog ekološkog stanja.

(5) Do 2007. Komisija je dobila rezultate interkalibracije za brojne biološke elemente kvalitete. Oni su uključeni u Odluku Komisije 2008/915/EZ (6) kojom su utvrđene vrijednosti granica između razreda kojima su se države članice trebale koristiti u svojim klasifikacijama nacionalnog sustava praćenja. Rezultati prve faze postupka interkalibracije nisu bili potpuni jer njima nisu bili obuhvaćeni svi biološki elementi kvalitete. No, bilo je potrebno prihvatiti dostupne rezultate postupka interkalibracije kako bi se mogli upotrijebiti u razvoju prvih planova upravljanja riječnim slivovima i povezanih programa mjera, u skladu s člancima 11. i 13. Direktive 2000/60/EZ.

(6) Kako bi se popunilo praznine i poboljšalo usporedivost rezultata interkalibracije na vrijeme za drugi krug izrade planova upravljanja riječnim slivovima, koji su trebali biti dovršeni 2015., Komisija je pokrenula drugu fazu postupka interkalibracije. Rezultati tog postupka uključeni su u Odluku Komisije 2013/480/EU (7). Rezultati su pokazali da je u određenim slučajevima interkalibracija samo djelomično provedena. Bilo je i geografskih interkalibracijskih skupina i bioloških elemenata kvalitete za koje nije bilo rezultata interkalibracije koje bi se uključilo u tu Odluku.

(7) Stoga je bila potrebna treća faza postupka interkalibracije kako bi se popunile te praznine i poboljšala usporedivost rezultata interkalibracije na vrijeme za treći krug izrade planova upravljanja riječnim slivovima, koji bi trebali biti dovršeni 2021. Rezultati te treće faze postupka interkalibracije uključeni su u Prilog ovoj Odluci.

(8) U Prilogu ovoj Odluci navedeni su rezultati postupka interkalibracije. Za rezultate u dijelu 1. Priloga u potpunosti su izvršeni svi koraci postupka interkalibracije utvrđeni u smjernicama. U dijelu 2. Priloga navedene su metode nacionalne klasifikacije i njihove odgovarajuće granične vrijednosti za koje nije bilo tehnički izvedivo izvršiti procjenu usporedivosti zbog nedostatka zajedničkih tipova, uzimanja u obzir različitih pritisaka ili različitih koncepata procjene. Budući da su rezultati navedeni u dijelovima 1. i 2. Priloga u skladu s normativnim definicijama iz Priloga V. odjeljka 1.2. Direktive 2000/60/EZ, u klasifikacijama sustava praćenja država članica trebalo bi upotrijebiti odgovarajuće granične vrijednosti.

(9) Ako su vodna tijela koja odgovaraju interkalibriranim tipovima označena kao umjetna ili znatno promijenjena vodna tijela u skladu s člankom 4. stavkom 3. Direktive 2000/60/EZ, državama članicama trebalo bi dopustiti da upotrebljavaju rezultate navedene u Prilogu ovoj Odluci kako bi dobile njihov dobar ekološki potencijal, uzimajući u obzir njihove fizičke promjene i s njima povezanu upotrebu vode, u skladu s normativnim definicijama iz Priloga V. odjeljka 1.2.5. Direktive 2000/60/EZ.

(10) Države članice trebale bi rezultate postupka interkalibracije primijeniti na svoje nacionalne klasifikacijske sustave kako bi uspostavile granice između vrlo dobrog i dobrog stanja te između dobrog i umjereno dobrog stanja za sve svoje nacionalne tipove.

(11) Iz podataka koji će postati dostupni uspostavljanjem programâ praćenja iz članka 8. Direktive 2000/60/EZ te revizije i ažuriranja značajki vodnih područja iz članka 5. te Direktive mogu se dobiti novi dokazi koji mogu rezultirati prilagodbom sustava praćenja i klasifikacije država članica znanstvenom i tehničkom napretku. Države članice mogu i razviti nove metode nacionalne klasifikacije kojima su obuhvaćeni biološki elementi kvalitete ili biološki podelementi kvalitete i odgovarajuće granične vrijednosti za koje bi trebalo procijeniti usklađenost s normativnim definicijama iz Priloga V. odjeljka 1.2. Direktive 2000/60/EZ. Ta pitanja mogu rezultirati revizijom rezultata postupka interkalibracije radi popunjavanja praznina i poboljšanja kvalitete i usporedivosti rezultata interkalibracije, zbog čega bi pak moglo doći do ažuriranja rezultata iz Priloga ovoj Odluci.

(12) Odluku 2013/480/EU stoga bi trebalo staviti izvan snage i zamijeniti na odgovarajući način.

(13) Mjere predviđene ovom Odlukom u skladu su s mišljenjem Odbora iz članka 21. stavka 1. Direktive 2000/60/EZ,

DONIJELA JE OVU ODLUKU:

Članak 1.

1. Za potrebe Priloga V. odjeljka 1.4.1. točke iii. Direktive 2000/60/EZ, države članice u klasifikaciji svojih sustava praćenja upotrebljavaju vrijednosti granica između razreda koje su utvrđene u dijelu 1. Priloga ovoj Odluci.

2. Ako procjena usporedivosti u pogledu određenog biološkog elementa kvalitete nije izvršena unutar određene geografske interkalibracijske skupine, države članice za potrebe Priloga V. odjeljka 1.4.1. točke iii. Direktive 2000/60/EZ u klasifikaciji svojih sustava praćenja upotrebljavaju metode i vrijednosti granica između razreda koje su utvrđene u dijelu 2. Priloga ovoj Odluci.

3. Države članice mogu upotrebljavati metode i vrijednosti granica između razreda utvrđene u Prilogu ovoj Odluci radi utvrđivanja dobrog ekološkog potencijala vodnih tijela koja su označena kao umjetna ili znatno promijenjena vodna tijela u skladu s člankom 4. stavkom 3. Direktive 2000/60/EZ.

Članak 2.

Odluka 2013/480/EU stavlja se izvan snage.

Članak 3.

Ova je Odluka upućena državama članicama.

Sastavljeno u Bruxellesu 12. veljače 2018. Za Komisiju Karmenu VELLA Član Komisije

(1) SL L 327, 22.12.2000., str. 1.

(2) Odluka Komisije 2005/646/EZ od 17. kolovoza 2005. o uspostavi registra područjâ koja će činiti interkalibracijsku mrežu u skladu s Direktivom 2000/60/EZ Europskog parlamenta i Vijeća (SL L 243, 19.9.2005., str. 1.).

(3) Zajednička provedbena strategija za Okvirnu direktivu o vodama (2000/60/EZ), Smjernice br. 6, Prema smjernicama za uspostavljanje interkalibracijske mreže i postupka interkalibracije (Towards a Guidance on Establishment of the Intercalibration Network and the Process on the Intercalibration Exercise), Europske zajednice, 2003. ISBN 92-894-5126-2.

(4) Zajednička provedbena strategija za Okvirnu direktivu o vodama (2000/60/EZ), Smjernice br. 14. Smjernice za postupak interkalibracije 2004. – 2006. (Guidance document on the Intercalibration Process 2004-2006), ISBN 92-894-9471-9;

Zajednička provedbena strategija za Okvirnu direktivu o vodama (2000/60/EZ), Smjernice br. 14. Smjernice za postupak interkalibracije 2008. – 2011. (Guidance document on the Intercalibration Process 2008-2011), ISBN 978-92-79-18997-5.

(5) Postupak za prilagodbu novih ili ažuriranih metoda klasifikacije rezultatima završenog postupka interkalibracije (Procedure to fit new or updated classification methods to the results of a completed intercalibration exercise), Smjernice br. 30. Tehničko izvješće 2015-085, 978-92-79-38434-9.

(6) Odluka Komisije 2008/915/EZ оd 30. listopada 2008. o utvrđivanju, u skladu s Direktivom 2000/60/EZ Europskog parlamenta i Vijeća, vrijednosti za klasifikacije sustava praćenja u državama članicama kao rezultat postupka interkalibracije (SL L 332, 10.12.2008., str. 20.).

(7) Odluka Komisije 2013/480/EU od 20. rujna 2013. o utvrđivanju, u skladu s Direktivom 2000/60/EZ Europskog parlamenta i Vijeća, vrijednosti za klasifikacije sustava praćenja u državama članicama kao rezultat postupka interkalibracije i stavljanju izvan snage Odluke 2008/915/EZ (SL L 266, 8.10.2013., str. 1.).